b'\n_START_ARTICLE_\n\xc5\xa0ipon\n_START_PARAGRAPH_\n\xc5\xa0ipon (tudi furmint) je bela sorta vinske trte in istoimensko vino, ki je razli\xc4\x8dne kakovosti, od namizne do vrhunske. Trta je ime furmint je dobila po \xc5\xbeitno-zlati barvi vina. V Sloveniji je pogosteje uporabljano ime \xc5\xa1ipon, izhajalo pa naj bi iz napoleonovih \xc4\x8dasov, ko naj bi vino oficirji hvalili z besedami\xc2\xa0\xc2\xbbSi bon\xc2\xab. Izvor trte je neznan, nekateri domnevajo, da je domovina \xc5\xa1ipona ju\xc5\xbena Italija, drugi, da je okolica Srema, Slova\xc5\xa1ka, Mad\xc5\xbearska oziroma \xc4\x8drnomorska regija. Trta obrodi pozno in se ve\xc4\x8dinoma obira v drugi polovici oktobra. V najve\xc4\x8dji meri je vzgajana na obmo\xc4\x8dju Mad\xc5\xbearske, kjer iz nje pridelujejo sortno vino oziroma v prevladujo\xc4\x8dem dele\xc5\xbeu (okrog 70\xc2\xa0%) sestavlja najbolj znano slova\xc5\xa1ko in mad\xc5\xbearsko vino tokaj. Trta je vzgajana tudi na Slova\xc5\xa1kem, v Avstriji (kot mosler), na Hrva\xc5\xa1kem. v Romuniji in v biv\xc5\xa1ih republikah Sovjetske zveze._NEWLINE_Grozd \xc5\xa1ipona je srednje velik do velik, podolgovat in pogosto vejnat. Srednje velike jagode so rahlo elipti\xc4\x8dne, zelenkasto rumene barve in imajo debelo ko\xc5\xbeico. List je velik trodelen ali celo cel in okroglast, temnozelene barve ima pa zna\xc4\x8dilno kosmato spodnjo stran._NEWLINE_V Sloveniji najbolje uspeva v ljutomersko ormo\xc5\xa1kih goricah. Poleg sortne razli\xc4\x8dice se pojavlja \xc5\xa1e v razli\xc4\x8dnih zvrsteh: maribor\xc4\x8dan, halo\xc5\xbean, ritoznoj\xc4\x8dan, jan\xc5\xbeevec, itd. Pri nas \xc5\xa1ipon ne dosega visoke alkoholne stopnje, ima pa nekoliko bolj visoko stopnjo kisline.'